ಕೊರೊನಾ ವಿರುದ್ಧ ನಮಗೆ ಈಗ ಲಭ್ಯವಿರುವ ಏಕೈಕ ವ್ಯಾಕ್ಸಿನ್ ಮಾಸ್ಕ್ ಸುಧಾಕರ್ ಬೆಂಗಳೂರು: ಕೊರೊನಾ ವಿರುದ್ಧ ನಮಗೆ ಈಗ ಲಭ್ಯವಿರುವ ಏಕೈಕ ವ್ಯಾಕ್ಸಿನ್ ಎಂದರೆ ಅದು ಮಾಸ್ಕ್.. ಆದ್ದರಿಂದ ಪ್ರತಿಯೊಬ್ಬರೂ ತಪ್ಪದೆ ಮಾಸ್ಕ್ ಧರಿಸುವುದು, ಪದೇ ಪದೇ ಸಾಬೂನಿನಿಂದ ಅಥವಾ ಸಾನಿಟೈಸರ್ ಬಳಸಿ ಕೈತೊಳೆಯುವುದು ಮತ್ತು ಭೌತಿಕ ಅಂತರ ಕಾಯ್ದುಕೊಳ್ಳುವುದು, ಈ ಮೂರನ್ನೂ ಪಾಲಿಸಲೇಬೇಕೆಂದು ವೈದ್ಯಕೀಯ ಶಿಕ್ಷಣ ಸಚಿವ ಸುಧಾಕರ್ ಹೇಳಿದ್ದಾರೆ. ಇಂದು ಕೊರೊನಾ ನಿಯಂತ್ರಣಕ್ಕೆ ಸಂಬಂಧಿಸಿದಂತೆ ವಿಧಾನಸೌಧದಲ್ಲಿ ತಜ್ಞ ವೈದ್ಯರ ಜೊತೆಗೆ ಸುಧಾಕರ್ ಸಮಾಲೋಚನೆ ನಡೆಸಿದ್ದಾರೆ. ಸಮಾಲೋಚನೆಯಲ್ಲಿ ಪರಿಣಿತರ ಸಮಿತಿಯ ಅಧ್ಯಕ್ಷರಾದ ಎಂ.ಕೆ. ಸುದರ್ಶನ್, ರಾಜೀವ್ ಗಾಂಧಿ ಎದೆ ರೋಗಗಳ ಸಂಸ್ಥೆಯ ಡಾ. ಸಿ. ನಾಗರಾಜ್, ನಿಮ್ಹಾನ್ಸ್ನ ಡಾ. ವಿ. ರವಿ ಸೇರಿದಂತೆ ಹಲವು ತಜ್ಞರೊಂದಿಗೆ ಚರ್ಚೆ ನಡೆಸಿದ್ದಾರೆ. ಈ ವೇಳೆ ತಜ್ಞರು.. ಸಾರ್ವಜನಿಕರು ಕೊರೊನಾ ಮುಂಜಾಗ್ರತಾ ನಿಯಮಗಳನ್ನು ಪಾಲಿಸುವುದು ಬಹಳ ಮುಖ್ಯ ಎಂದು ಅಭಿಪ್ರಾಯ ಪಟ್ಟಿದ್ದಾರೆ ಎಂದು ಸುಧಾಕರ್ ಹೇಳಿದ್ದಾರೆ.